b'\n_START_ARTICLE_\nLelle raamatukogu\n_START_PARAGRAPH_\nLelle raamatukogu on raamatukogu Lelle alevikus. Raamatukogu aadress on Viljandi maantee 46, Lelle, Rapla maakond.\n_START_SECTION_\nVarasem periood\n_START_PARAGRAPH_\n1924. aastal asutati Lelle koguduse raamatukogu. J\xc3\xa4rgmisel aastal v\xc3\xb5eti see rahvaraamatukoguna Lelle valla avalike raamatukogude v\xc3\xb5rku. Raamatukogu \xc3\xbclalpidamiskulud kohustus kandma kogudus. Raamatuid laenutati Lelle kirikule kuuluvas kirikum\xc3\xb5isa hoones, kus elas ka koguduse preester Peeter P\xc3\xb5honin. Preestri avaras korteris leidus ruumi raamatutelegi. Raamatuid laenutas preestri abikaasa Natalie. 1931. aastal toodi raamatud Lelle kooli kantseleisse, kus neid laenutas k\xc3\xb6stri ja \xc3\xbchtlasi koolijuhataja Aleksei Meltsa abikaasa Linda. Raamatuid hoiti suures kapis kooli kantseleis. 1936. aastaks oli Lelle apostlik-\xc3\xb5igeusu koguduse raamatukogu kogus 637 k\xc3\xb6idet._NEWLINE_Kuna kogudus ei suutnud t\xc3\xa4ita lubatud kohustusi raamatute hooldamisel, tegi vallavalitsus Lelle Haridusseltsile ettepaneku v\xc3\xb5tta \xc3\xbcle need raamatud, mis olid valla raha eest ostetud. Lelle vallavolikogu otsusega kustutati koguduse raamatukogu avalike raamatukogude v\xc3\xb5rgust ja selle asemele v\xc3\xb5eti 5. mail 1937 Lelle Haridusseltsi eraraamatukogu 430 k\xc3\xb6itega. Kogudusele kuuluvad raamatud j\xc3\xa4id kogudusele. Haridusseltsi raamatukogu anti oma liikme Elna Valliste hoole alla. Laenutatud raamatute eest v\xc3\xb5eti lugemistasu \xe2\x80\x93 iga raamatu eest 2 senti n\xc3\xa4dalas. Seltsi liikmetele oli raamatute laenutamine tasuta. Kui 1938. aastal valiti Lelle Haridusseltsi juhatuse esimeheks koolijuhataja August Maide asemel Martin Hiielo, ei leitud koolis raamatukogu jaoks enam ruume. Raamatud viidi j\xc3\xa4rgmise laenutaja Aliide Virkuse koju.\n_START_SECTION_\nN\xc3\xb5ukogude periood\n_START_PARAGRAPH_\nP\xc3\xa4rast s\xc3\xb5da, 1944. aasta s\xc3\xbcgisel viidi raamatukogu taas Lelle kooli ruumidesse. Raamatuid laenutas seal nelja aasta jooksul \xc3\xb5petaja Marta Karilaid. Raamatukogule kuulus \xc3\xbcks 13-ruutmeetrine tuba. Raamatute hulk oli 1947. aasta l\xc3\xb5puks kasvanud 810 eksemplarini._NEWLINE_Alates 1. oktoobrist 1948 asus t\xc3\xb6\xc3\xb6le raamatukogu ajaloos \xc3\xbcks pikemaajalisemaid juhatajaid \xe2\x80\x93 Huko Hiiem\xc3\xa4e. Tema viis raamatukogu koolimajast oma elumajja. Seal t\xc3\xb6\xc3\xb6tas raamatukogu kahes toas, ametlikuks nimeks sai Lelle-Hiiek\xc3\xb5nnu (hiljem lihtsalt Hiiek\xc3\xb5nnu ja edaspidi Lelle) raamatukogu. Raamatukogul k\xc3\xa4is juba neli ajalehte ja seitse ajakirja. H. Hiiem\xc3\xa4e organiseeris v\xc3\xa4ikese laenutuspunkti Lelle maahaiglasse. S\xc3\xa4ilinud on selle laenutuspunkti p\xc3\xa4evik 1955. aastast, kus on kirjas, et raamatute laenutamisega tegeles sanitar Meeta Pihlak. Laenutuspunkt tegutses kuni haigla sulgemiseni._NEWLINE_N\xc3\xb5ukogude perioodil hakkasid raamatukogu kogud j\xc3\xb5udsalt kasvama. K\xc3\xbcllalt m\xc3\xa4rkimisv\xc3\xa4\xc3\xa4rse osa sellest moodustas propagandakirjandus. 1949. aastal saabus raamatukokku iga kuu \xc3\xbcks raamatupakk keskmiselt 139 rubla eest, 1953. aastal 143 rubla ja 1960. aastal 154 rubla eest._NEWLINE_1959. aastal lahkus t\xc3\xb6\xc3\xb6lt Huko Hiiem\xc3\xa4e ja asemele tuli Leera Hansen. Raamatukogu kolis koolile kuuluvasse nn \xc3\xb5petajate majja (Viljandi maantee 9). Uues majas oli kasutada rohkem ruumi kui varem, sama katuse alla asus ka Lelle k\xc3\xbclan\xc3\xb5ukogu. Raamatukogu oli avatud t\xc3\xb6\xc3\xb6p\xc3\xa4eviti kella 14\xe2\x80\x9319, laup\xc3\xa4eviti 14\xe2\x80\x9316. Puhkep\xc3\xa4ev oli p\xc3\xbchap\xc3\xa4ev.\n_START_SECTION_\nL\xc3\xa4hemale t\xc3\xa4nap\xc3\xa4evale\n_START_PARAGRAPH_\n1980. aastal sai raamatukogu ruumid Lelle sovhoosi endisse kontorisse Jaama 4, kus asus 2008. aasta s\xc3\xbcgiseni. Maja oli vana, ehitatud hobupostijaamaks ning olnud aegade jooksul suure talu elumaja, postkontor ja pangahoone. Selles majas t\xc3\xb6\xc3\xb6tas raamatukogu juhatajana aastail 1980\xe2\x80\x931984 Heli \xc3\x95ispuu. Ta omandas t\xc3\xb6\xc3\xb6 k\xc3\xb5rvalt raamatukogundusliku hariduse Viljandi Kultuurikoolis. 1984. aastal soovis juhataja minna teisele t\xc3\xb6\xc3\xb6le. Vabanenud kohale asus Mariina Madisson, kes samuti t\xc3\xb6\xc3\xb6 k\xc3\xb5rvalt omandas raamatukogundusliku hariduse Viljandis ning t\xc3\xb6\xc3\xb6tab raamatukogus t\xc3\xa4naseni.\n_START_SECTION_\nLelle Raamatukogu\n_START_PARAGRAPH_\nAlates 2008. aasta oktoobrist asub raamatukogu endise Lelle kooli hoones Viljandi maantee 46 \xc3\xbchise katuse all koos Lelle Rahvamaja ja lasteaiar\xc3\xbchmaga "P\xc3\xa4ikeseratas". Avamispidu toimus 28. oktoobril, raamatukogup\xc3\xa4evade raames.'